b'\n_START_ARTICLE_\nBiserica de lemn din M\xc4\x83n\xc4\x83stioara (Siret)\n_START_SECTION_\nIstoricul bisericii\n_START_PARAGRAPH_\nBiserica de lemn din M\xc4\x83n\xc4\x83stioara-Siret a fost construit\xc4\x83 \xc3\xaen jurul anului 1730 \xc3\xaen satul \xc8\x9aibeni \xc8\x99i avea ini\xc8\x9bial hramul Adormirea Maicii Domnului, s\xc4\x83rb\xc4\x83torit la 15 august. Ctitorul bisericii este Ioan Sbiera, de aceea l\xc4\x83ca\xc8\x99ul de cult mai este numit \xc8\x99i ast\xc4\x83zi Biserica Sbierenilor. Biserica a fost mutat\xc4\x83 ulterior la ie\xc8\x99irea din ora\xc8\x99ul Siret, \xc3\xaen Drumul Sucevei, \xc3\xaen locul numit Seli\xc8\x99te (loc unde a fost c\xc3\xa2ndva un sat), numit \xc8\x99i Satul Vechi. Deoarece l\xc4\x83ca\xc8\x99ul de cult avea ini\xc8\x9bial hramul Adormirea Maicii Domnului, iar \xc3\xaen acea zi se organiza \xc8\x99i b\xc3\xa2lciul ora\xc8\x99ului, hramul bisericii a fost schimbat \xc3\xaen cel de Sf\xc3\xa2ntul Dumitru, s\xc4\x83rb\xc4\x83torit la 26 octombrie._NEWLINE_Satul Vechi era locuit de un num\xc4\x83r mic de familii de rom\xc3\xa2ni. Pe l\xc3\xa2ng\xc4\x83 ace\xc8\x99tia, l\xc3\xa2ng\xc4\x83 p\xc3\xa2r\xc3\xa2ul de sub Dealul Horai\xc8\x9b, s-au a\xc8\x99ezat \xc3\xaen secolul al XIX-lea c\xc3\xa2teva familii de emigran\xc8\x9bi ruteni. Cu acordul tacit al autorit\xc4\x83\xc8\x9bilor, ei \xc8\x99i-au \xc3\xaentemeiat o a\xc8\x99ezare l\xc3\xa2ng\xc4\x83 p\xc3\xa2r\xc3\xa2ul de sub Dealul Horai\xc8\x9b pe care au numit-o \xe2\x80\x9eStaroe Selo\xe2\x80\x9d, o traducere liber\xc4\x83 a toponimului Seli\xc8\x99tea. A\xc8\x99ezarea se afla \xc3\xaen apropiere de Biserica Uspenia. Pe h\xc4\x83r\xc8\x9bile militare austriece a\xc8\x99ezarea ap\xc4\x83rea sub numele de \xe2\x80\x9eRussnakendorf\xe2\x80\x9d (\xe2\x80\x9eSatul rusnacilor\xe2\x80\x9d, \xc3\xaen limba german\xc4\x83), iar popular i se spunea \xe2\x80\x9eRussnaken\xe2\x80\x9d sau \xe2\x80\x9eRu\xc8\x99i\xe2\x80\x9d._NEWLINE_Mica comunitate de greco-catolici ruteni folosea pentru slujbele religioase Biserica Sbierenilor, care se afla \xc3\xaen apropierea satului lor. Preotul rutean Ftoma Kalisiewicz a fost numit \xc3\xaen anul 1810 administrator parohial al parohiei ortodoxe \xe2\x80\x9eUspenia\xe2\x80\x9d, el \xc3\xaengrijindu-se de asisten\xc8\x9ba spiritual\xc4\x83 a credincio\xc8\x99ilor greco-catolici. Misionarul greco-catolic rutean Aleksei Studinecki a vizitat \xc3\xaen 1811 ora\xc8\x99ul Siret \xc8\x99i i-a convins pe greco-catolicii ruteni s\xc4\x83 cear\xc4\x83 administra\xc8\x9biei guberniale de la Lemberg s\xc4\x83 aprobe \xc3\xaenfiin\xc8\x9barea unei parohii greco-catolice \xc3\xaen ora\xc8\x99. La \xc3\xaenceputul anului 1812, Siretul a fost vizitat de misionarul Vasili Terlecki. Cu acel prilej, preotul Ftoma Kalisiewicz a acceptat s\xc4\x83 treac\xc4\x83 la greco-catolici, \xc3\xaempreun\xc4\x83 cu majoritatea enoria\xc8\x99ilor s\xc4\x83i._NEWLINE_\xc3\x8encep\xc3\xa2nd din 1812, \xc3\xaemp\xc4\x83ratul Francisc I al Austriei a aprobat \xc3\xaenfiin\xc8\x9barea de parohii greco-catolice \xc3\xaen Bucovina. Astfel, prin Ordinul nr. 1524 din 1 mai 1812 al Guberniului de la Lemberg s-a \xc3\xaenfiin\xc8\x9bat un capelanat greco-catolic la Siret, care a fost condus de preotul Ftoma Kalisiewicz. Autorit\xc4\x83\xc8\x9bile au cedat Biserica Sbierenilor c\xc4\x83tre comunitatea greco-catolic\xc4\x83 rutean\xc4\x83, iar credincio\xc8\x99ii ortodoc\xc8\x99i din apropiere au fost aronda\xc8\x9bi parohiei ortodoxe \xe2\x80\x9eSf\xc3\xa2nta Treime\xe2\x80\x9d. Preotul Ftoma Kalisiewicz a murit \xc3\xaen anul 1825, iar dup\xc4\x83 moartea sa a \xc3\xaenceput un conflict \xc3\xaentre ortodoc\xc8\x99i \xc8\x99i greco-catolici cu privire la bisericu\xc8\x9ba de lemn._NEWLINE_Parohia ortodox\xc4\x83 \xe2\x80\x9eSf\xc3\xa2ntul Dumitru\xe2\x80\x9d a fost \xc3\xaenfiin\xc8\x9bat\xc4\x83 \xc3\xaen anul 1826, preotul Vasile Burlinschi fiind numit ca paroh. Acesta nu le-a mai permis credincio\xc8\x99ilor greco-catolici ruteni s\xc4\x83-\xc8\x99i \xc8\x9bin\xc4\x83 acolo slujbele religioase. Parohia \xe2\x80\x9eSf\xc3\xa2ntul Dumitru\xe2\x80\x9d a fost desfiin\xc8\x9bat\xc4\x83 \xc3\xaen anul 1833, biserica de lemn devenind o simpl\xc4\x83 biseric\xc4\x83 de cimitir. Deoarece satul Russnakendorf devenise o mahala a ora\xc8\x99ului Siret, enoria\xc8\x99ii fostei parohii \xe2\x80\x9eSf\xc3\xa2ntul Dumitru\xe2\x80\x9d au fost aronda\xc8\x9bi parohiei \xe2\x80\x9eNa\xc8\x99terea Sf\xc3\xa2ntului Ioan Botez\xc4\x83torul\xe2\x80\x9d din centrul ora\xc8\x99ului._NEWLINE_\xc3\x8en jurul anului 1800, c\xc3\xa2nd s-au oprit \xc3\xaenmorm\xc3\xa2nt\xc4\x83rile \xc3\xaen cimitirul Bisericii \xe2\x80\x9eNa\xc8\x99terea Sf\xc3\xa2ntului Ioan Botez\xc4\x83torul\xe2\x80\x9d, \xc3\xaen jurul Bisericii \xe2\x80\x9eSf\xc3\xa2ntul Dumitru\xe2\x80\x9d a fost amenajat cimitirul ortodox din Siret. Cimitirul s-a extins \xc3\xaen fiecare an, gardul de lemn a fost d\xc4\x83r\xc3\xa2mat, iar \xc3\xaen deceniul al optulea al secolului al XIX-lea a fost construit gardul de piatr\xc4\x83 actual. \xc3\x8en 1890 s-a amplasat actuala poart\xc4\x83-grilaj, la intrarea \xc3\xaen cimitir._NEWLINE_Biserica \xe2\x80\x9eSf\xc3\xa2ntul Dumitru\xe2\x80\x9d a fost acoperit\xc4\x83 cu \xc8\x99indril\xc4\x83 \xc3\xaen 1858 de Laz\xc4\x83r Ienachevici, dup\xc4\x83 ce era s\xc4\x83 fie d\xc4\x83r\xc3\xa2mat\xc4\x83 de austrieci. Acoperi\xc8\x99ul ei a fost ref\xc4\x83cut \xc3\xaen 1889 de Nicolae Sbiera. Biserica a fost extins\xc4\x83 \xc3\xaen anul 1909 \xc8\x99i \xc3\xaendepline\xc8\x99te \xc3\xaen prezent rolul de biseric\xc4\x83 a cimitirului ortodox. Ini\xc8\x9bial acoperit\xc4\x83 cu \xc8\x99indril\xc4\x83, biserica are \xc3\xaen prezent \xc3\xaenvelitoare din tabl\xc4\x83._NEWLINE_\xc3\x8en curtea bisericii se afl\xc4\x83 \xc8\x99i un turn clopotni\xc8\x9b\xc4\x83 cu etaj, construit din lemn \xc8\x99i amplasat l\xc3\xa2ng\xc4\x83 poarta de intrare. \xc3\x8en cimitirul bisericii se afl\xc4\x83 \xc3\xaenmorm\xc3\xa2nta\xc8\x9bi preotul George Piotrovschi, ziaristul \xc8\x99i scriitorul siretean Mihai Teliman (1863-1902), ambii profesori de la Liceul \xe2\x80\x9eLa\xc8\x9bcu Vod\xc4\x83\xe2\x80\x9d din Siret, \xc8\x99.a.\n_START_SECTION_\nArhitectura bisericii\n_START_PARAGRAPH_\nBiserica de lemn din M\xc4\x83n\xc4\x83stioara-Siret este construit\xc4\x83 \xc3\xaen totalitate din b\xc3\xa2rne de stejar. Ea se sprijin\xc4\x83 pe un soclu de piatr\xc4\x83. Pentru a proteja edificiul de intemperii, pere\xc8\x9bii din b\xc3\xa2rne au fost placa\xc8\x9bi cu sc\xc3\xa2nduri dispuse vertical \xc8\x99i vopsite \xc3\xaen culoarea portocalie. Edificiul are un acoperi\xc8\x99 \xc3\xaenalt din tabl\xc4\x83. Deasupra naosului se \xc3\xaenal\xc8\x9b\xc4\x83 o turl\xc4\x83 octogonal\xc4\x83, de dimesiuni considerabile, \xc3\xaen v\xc3\xa2rful c\xc4\x83reia exist\xc4\x83 o cruce. Alte dou\xc4\x83 cruci sunt dispuse \xc3\xaen v\xc3\xa2rfurile a dou\xc4\x83 turle false, de dimensiuni foarte mici, aflate \xc3\xaen extremit\xc4\x83\xc8\x9bile de est \xc8\x99i de vest ale coamei acoperi\xc8\x99ului._NEWLINE_Monumentul are plan triconc (form\xc4\x83 de cruce). Absidele laterale din dreptul naosului au o form\xc4\x83 poligonal\xc4\x83 cu trei laturi, latura central\xc4\x83 fiind mult mai mare dec\xc3\xa2t celelalte dou\xc4\x83. Absida altarului are form\xc4\x83 pentagonal\xc4\x83 \xc8\x99i este decro\xc8\x99at\xc4\x83 fa\xc8\x9b\xc4\x83 de restul corpului construc\xc8\x9biei. Pridvorul se \xc3\xaencheie c\xc4\x83tre vest cu o contraabsid\xc4\x83 nedecro\xc8\x99at\xc4\x83, cu trei laturi._NEWLINE_L\xc4\x83ca\xc8\x99ul de cult este prev\xc4\x83zut cu dou\xc4\x83 u\xc8\x99i de intrare: una \xc3\xaen peretele nordic al pridvorului \xc8\x99i cealalt\xc4\x83 \xc3\xaen peretele format de decro\xc8\x99ul altarului, \xc3\xaen partea sudic\xc4\x83 a absidei altarului. De asemenea, biserica are 17 ferestre \xc3\xaen total. Exist\xc4\x83 o fereastr\xc4\x83 \xc3\xaen form\xc4\x83 de cerc, dispus\xc4\x83 \xc3\xaen partea superioar\xc4\x83 a peretelui vestic al contraabsidei, sub strea\xc8\x99in\xc4\x83. Alte nou\xc4\x83 ferestre de dimensiuni mai mari \xc8\x99i \xc3\xaencheiate \xc3\xaen arc de cerc la partea superioar\xc4\x83 sunt dispuse astfel: c\xc3\xa2te dou\xc4\x83 \xc3\xaen latura central\xc4\x83 a celor dou\xc4\x83 abside laterale, dou\xc4\x83 \xc3\xaen absida altarului (una orientat\xc4\x83 c\xc4\x83tre nord-est \xc8\x99i alta c\xc4\x83tre sud-est), dou\xc4\x83 \xc3\xaen peretele lateral sudic al bisericii \xc8\x99i una \xc3\xaen peretele lateral nordic. Mai exist\xc4\x83 trei ferestre de dimensiuni mai reduse, de asemenea \xc3\xaencheiate \xc3\xaen arc de cerc \xc3\xaen partea superioar\xc4\x83, dispuse astfel: una \xc3\xaen axa absidei altarului \xc8\x99i c\xc3\xa2te una \xc3\xaen pere\xc8\x9bii de nord \xc8\x99i de sud ai bisericii, \xc3\xaentre absidele laterale \xc8\x99i altar. Turla ce se \xc3\xaenal\xc8\x9b\xc4\x83 deasupra naosului are patru ferestre mici, orientate c\xc4\x83tre nord, sud, est, respectiv vest._NEWLINE_\xc3\x8en interior, biserica este \xc3\xaemp\xc4\x83r\xc8\x9bit\xc4\x83 \xc3\xaen patru \xc3\xaenc\xc4\x83peri: pridvor, pronaos, naos \xc8\x99i altar.'